অজয় ফুকনে 'কাৰেঙৰ লিগিৰী'ৰ গান কিয় ব্যৱহাৰ কৰিলে 'লভিতা'ত ?
কিয় নাৰাজ হৈছিল তৰালী শৰ্মা ?
প্ৰযোজকে কিয় নুশুনিলে তৰালীৰ কথা ?
অসমৰ সংবাদ জগতত এখন সুকীয়া আসন দখল কৰিবলৈ সক্ষম হোৱা জ্যেষ্ঠ সাংবাদিক গৰাকীৰ মতে ৰূপকোঁৱৰ জ্যোতিপ্ৰসাদ আগৰৱালা,কলাগুৰু বিষ্ণুপ্ৰসাদ ৰাভা আৰু নটসূৰ্য্য ফণী শৰ্মা  -  প্ৰকৃতাৰ্থত এই ত্ৰিমূৰ্তিৰ সৃষ্টিৰাজিক লৈ ধেমালি কৰাটো কম ধৃষ্টতা নহয় । আচলতে তেওঁলোকৰ মূল সৃষ্টিত হাতেই দিব নাপায় । সেয়া কৰা মানে তেওঁলোকক কেৱল অপমান কৰাই নহয়, তেওঁলোকৰ মূল্যবান সৃষ্টিৰাজিক অৱমাননা কৰাও ।
সাংবাদিক গৰাকীৰ মতে প্ৰতিবাদ, প্ৰতিক্ৰিয়া হোৱাৰ পিছত আবাহনৰ প্ৰেক্ষাগৃহৰ ভিতৰত তেওঁলোকৰ 'লভিতা' নাটকখনক লৈ যিধৰণৰ ঘোষণাই নকৰক কিয়, কিন্তু বাহিৰত অৰ্থাৎ ৰাজহুৱা স্থানত ওলমি থকা নাটকখনৰ প'ষ্টাৰত অশুভনীয়ভাবে বৰ বৰ আখৰত থকা অপমানজনক প্ৰচাৰ নিশ্চয় সকলোৰে দৃষ্টিগোচৰ হৈছে ।
প্ৰথম কথা প'ষ্টাৰখনত 'ৰূপকোঁৱৰ জ্যোতিপ্ৰসাদ' বুলি লিখা আছে । অৱশ্যে কেৱল ৰূপকোঁৱৰ শব্দটো ব্যৱহাৰ কৰিলেও কথা নাছিল ।তাকে নকৰি 'ৰূপকোঁৱৰ জ্যোতিপ্ৰসাদ'বুলি লিখি মহান শিল্পীগৰাকীক অপমান কৰা সেই ব্যক্তিসকলৰ ওচৰত তেওঁ এই প্ৰশ্ন উত্থাপন কৰিছে যে তেওঁলোকে কিয় প'ষ্টাৰখনত 'ৰূপকোঁৱৰ জ্যোতিপ্ৰসাদ আগৰৱালা' বুলি লিখিব নোৱাৰিলে ?
দ্বিতীয়তে সৰুকৈ 'ৰূপকোঁৱৰ জ্যোতিপ্ৰসাদৰ...' বুলি লিখি তাৰ ৫০ গুণ বেছি ডাঙৰকৈ আখৰত 'অভিজিত ভট্টাচাৰ্যৰ লভিতা' বুলি লিখাটোও নিশ্চয়কৈ আন এক ধৃষ্টতা ?
লগতে আবাহনৰ 'লভিতা'ৰ আঁৰৰ কিছু কথা ব্যক্ত কৰি তেওঁ কয় যে আবাহনৰ 'লভিতা'ত ৰূপকোঁৱৰৰ মূল 'লভিতা'ৰ বিকৃত ৰূপ উপস্থাপন হৈছে বুলি ইতিমধ্যে ব্যাপক প্ৰতিক্ৰিয়াৰ সৃষ্টি হৈছে । সংলাপ, শ্লোগান আদিৰ উপৰি কোনো কোনো চৰিত্ৰকো মূল 'লভিতা'ত বৰ্ণিত ধৰণে ৰখা নাই বুলিও অভিযোগ উঠিছে । তাতোকৈ ডাঙৰ কথাটো হ'ল ৰূপকোঁৱৰৰ 'লভিতা'ত নথকা এটি গীত আবাহনে তেওঁলোকৰ 'লভিতা'ত সংযোজন ঘটাইছে । আশ্চৰ্যকৰ তথা লজ্জাজনক কথাটো হ'ল যে ৰূপকোঁৱৰৰে আন এক অনুপম সৃষ্টি 'কাৰেঙৰ লিগিৰী'ৰ এটি গীত ধাৰ কৰি 'লভিতা'ত ব্যৱহাৰ কৰা হৈছে ।
বিতৰ্কত সোমাই পৰা আবাহনৰ 'লভিতা'ত এনেদৰে আন নাটকৰ গীত কিয় ব্যৱহাৰ কৰা হ'ল ?
তৰালী শৰ্মাই পৰামৰ্শ দিয়াৰ দৰে নাটকখনৰ গানকেইটাৰ দায়িত্বত থকা অজয় ফুকনে কিয় অনুৰূপ পৰামৰ্শ প্ৰযোজক পক্ষক দিব নোৱাৰিলে ?
তেওঁ আজিলৈকে জ্যোতিপ্ৰসাদ আগৰৱালাৰ 'লভিতা' আৰু 'কাৰেঙৰ লিগিৰী' পঢ়াই নাই নে 'লভিতা'ৰ বাবে গান বাণীবদ্ধ কৰাৰ আগত সেই গানকেইটাৰ সন্দৰ্ভত সবিশেষ জানিবলৈ চেষ্টা নকৰি কেৱল ব্যৱসায়িক দৃষ্টিৰেই কামফেৰা কৰি পেলালে ?
সেয়েহে এইক্ষেত্ৰত অজয় ফুকন আৰু নাট্যকাৰ অভিজিত ভট্টাচাৰ্যই তেওঁলোকৰ মতামত মুকলিভাবে ব্যক্ত কৰা উচিত বুলি উল্লেখ কৰিলে সাংবাদিক গৰাকীয়ে । আনহাতে তেওঁ ইয়াকো ক'লে যে জ্যোতিপ্ৰসাদ আগৰৱালাৰ পৰিয়ালৰ তৰফৰ পৰা এক বক্তব্য প্ৰকাশ কৰা হৈছে যে 'লভিতা' নাটকখনৰ অনুমতি পৰিয়ালৰ পৰা লোৱাৰ প্ৰয়োজন নাই, অসম প্ৰকাশন পৰিষদৰ পৰাহে কপিৰাইট ল'ব লাগে । কিন্তু প্ৰকাশন পৰিষদৰ সচিব প্ৰমোদ কলিতাই এই কথা জানিবলৈ দিয়ে যে এগৰাকী লেখকৰ মৃত্যুৰ ৬০ বছৰৰ পিছত তেওঁৰ লেখাৰ কপিৰাইটক লৈ কোনো বিষয় নাথাকে । বিনা অনুমতিত কোনোবাই পুনৰ প্ৰকাশ কৰিব পাৰে বা নাটকো মঞ্চস্থ কৰিব পাৰে ।
কিন্তু প্ৰশ্ন হ'ল অনুমতি নোলোৱাকৈ সেই অমৰ সৃষ্টিসমূহক মঞ্চলৈ আনিলেও তাক জানো বিকৃত কৰিব পাৰে ?
কোনে দিলে এই বিকৃতকৰণৰ অধিকাৰ ?
ক'ত কেনেকৈ পালে এই অধিকাৰ ?
"ভইচ ২৪×৭" হৈছে অসম তথা উত্তৰ-পূবৰ লগতে বিশ্বৰ যোগাত্মক খবৰ সমূহ জনমানসত দাঙি ধৰিবলৈ প্ৰয়াস কৰা এক ব্যতিক্ৰমী আৰু সুকীয়া ডিজিটেল মঞ্চ । সমাজ, ৰাজনীতি, সংস্কৃতি, সাহিত্য, আইন আৰু অৰ্থনীতিৰ প্ৰতি বিশেষ দৃষ্টি ৰাখি লগতে স্থানীয় ঘটনাবোৰৰ ওপৰত আলোকপাত কৰা আমাৰ অন্যতম উদ্দেশ্য।
